《游海珠寺 其一》
明代·邝梦琰

胜日来登憩，珠江一倚蓬。地幽偏隐寺，僧老善谈农。

野水通诸渎，湖山露数峰。清吟应不寐，星月夜堂空。

作者简介：邝梦琰，一作梦炎，字均房，号养吾。顺德人，南海籍。明世宗嘉靖七年（一五二八）举人。二十九年授定海学谕，官至杭州通判。卒年八十六。有《养吾吟稿》。清道光《广东通志》卷二七九有传。